Revolver til salgs

Revolver til salgs er en norsk roman, utgitt som bok nummer 55 i den 83 bind store serien om western-helten og US-marshalen Morgan Kane. Boka ble lansert i 1971, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 470 og kostet fire kroner. 

Revolver til salgs omhandler Kanes yngre år, en periode som tidligere er beskrevet i bøkene El Gringo, El Gringo’s hevn, For en neve pesos og El Gringo vender tilbake, alle fra 1970 og i To desperados og Bøffelkrigen fra 1971. 

I Revolver til salgs skildres et klassisk western-tema, to rancheiere som har råket uklare, i dette tilfellet om vann-ressursene. Den unge Kane blir hyret inn på ranchen til Eliah Kahn, der den unge datteren returnerer til ranchen og bokas handling fra et flere års opphold på kostskole. Kane tildeles, kanskje ikke helt gjennomtenkt, oppgaven med å passe på den vakre, unge, eplekjekke, yppige hjemkomne.  

Nabokonflikten med Robert Marquette er så tilspisset at man aner ugler i den solsvidde ørkenmosen. Så viser det seg også at roten til alt ondt, eller ihvertfall mye av den, er en av Kahns revolvermenn, Juan Cuando. Da døtrene på begge gårdene til slutt blir kidnappet får Kane, som vanlig, store utfordringer og ansvarsfulle oppgaver.

Revolvermennene Juan Cuando, McCanles, El Quinto, Pietro, Pablo og Pascal og trolig minst fem kvegtyver blir drept av Kane, som også ligger med en av døtrene.

Mottagelsen av boka 
Da Revolver til salgs kom ut var Kane-serien de første årene etter at den startet i 1966 blitt utgitt i nokså normale pocket-opplag på 12-16000, men fra 1969 hadde forlaget merket en økende interesse, og ifølge forleggeren Finn Arnesen hadde den «virkelige rakettferden mot kjempeopplagene» for lengst startet da Revolver til salgs kom ut i 1971. Nå trykket man førsteopplag på .

Da Kane-serien for alvor slo an måtte Revolver til salgs utover i 1970-årene trykkes i nye opplag. Mens den fortsatt ble utgitt i Bladkompaniets opprinnelige pocket-serie kom boka i minst tre opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.

Og utgivelsene var ikke begrenset til Norge. 

Boka kom i 1977 i Danmark på Winther som Revolver til salgs og samme året i Sverige som Desperadon.
I Finland kom den i 1979 på Otava som Palkattu tappaja.
Også Island fikk sin utgave: Skammbyssa á lausu.

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Revolver til salgs i et dobbeltbind, i bok nr. 8, sammen med Bøffelkrigen. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Revolver til salgs i 2003 som bok 14 i bind 13–14. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom den i 2010 som bok nr. 13 i serien, en utgivelse som i 2011 ble lansert som lydbok av Norsk lyd- og blindeskriftbibliotek, innlest av Jan Olav Simonsen.

Plasseringen som bok 13 i serien er ført videre i senere utgivelser, som i Cappelen Damms lydbokversjon fra 2019, lest inn av Torgeir Reiten.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 230–231.

Norske romaner
Morgan Kane
Bøker fra 1971